LIETUVOS RESPUBLIKOS VYRIAUSYBĖ

N U T A R I M A S

DĖL PESTICIDŲ ATLIEKŲ SAUGOJIMO VIETŲ IR ŠIOMIS ATLIEKOMIS UŽTERŠTŲ TERITORIJŲ 2007–2013 METŲ TVARKYMO PROGRAMOS PATVIRTINIMO

2007 m. balandžio 4 d. Nr. 350

Vilnius

Įgyvendindama Lietuvos Respublikos Vyriausybės 2006–2008 metų programos įgyvendinimo priemonių, patvirtintų Lietuvos Respublikos Vyriausybės 2006 m. spalio 17 d. nutarimu Nr. 1020 (Žin., 2006, Nr. 112-4273), 514 punktą, Lietuvos Respublikos Vyriausybė nutaria:

1. Patvirtinti Pesticidų atliekų saugojimo vietų ir šiomis atliekomis užterštų teritorijų 2007–2013 metų tvarkymo programą (pridedama).

2. Nustatyti, kad 1 punkte nurodytą programą įgyvendinančios institucijos po kiekvienų kalendorinių metų iki kitų metų vasario 1 d. teikia Aplinkos ministerijai informaciją ir šios programos priemonių įgyvendinimo ataskaitas. Aplinkos ministerija atsakinga už šios informacijos surinkimą, metinės ir galutinės ataskaitos iki kitų metų kovo 1 d. pateikimą Lietuvos Respublikos Vyriausybei.

Ministras Pirmininkas	Gediminas Kirkilas

Aplinkos ministras	Arūnas Kundrotas

______________

Patvirtinta

Lietuvos Respublikos Vyriausybės

2007 m. balandžio 4 d. nutarimu Nr. 350

PESTICIDŲ ATLIEKŲ SAUGOJIMO VIETŲ IR ŠIOMIS ATLIEKOMIS UŽTERŠTŲ TERITORIJŲ 2007–2013 METŲ TVARKYMO PROGRAMA

I. BENDROSIOS NUOSTATOS

1. Pesticidų atliekų saugojimo vietų ir šiomis atliekomis užterštų teritorijų 2007–2013 metų tvarkymo programos (toliau vadinama – ši Programa) paskirtis – sutvarkyti pesticidų atliekų saugojimo vietas ir atkurti šiomis atliekomis užterštų teritorijų aplinkos būklę – atgaivinti pažeistą aplinką ar jos elementus arba atkurti pažeistas jų funkcijas, pašalinti neigiamo poveikio žmonių sveikatai ir aplinkai pavojų.

2. Ši Programa skirta įgyvendinti:

2.1. Stokholmo konvenciją dėl patvariųjų organinių teršalų (POT) (Žin., 2006, Nr. 120-4565);

2.2. Patvariųjų organinių teršalų (POT) tvarkymo 2006–2015 metų programą, patvirtintą Lietuvos Respublikos Vyriausybės 2006 m. spalio 4 d. nutarimu Nr. 970 (Žin., 2006, Nr. 108-4110).

3. Teisinį šios Programos pagrindą sudaro Valstybės ilgalaikės raidos strategija, patvirtinta Lietuvos Respublikos Seimo 2002 m. lapkričio 12 d. nutarimu Nr. IX-1187 (Žin., 2002, Nr. 113-5029), ir Lietuvos Respublikos aplinkos apsaugos įstatymas (Žin., 1992, Nr. 5-75).

4. Šios Programos nuostatos taikomos valstybės ar savivaldybių institucijoms, kurios pagal Lietuvos Respublikos aplinkos apsaugos įstatymą ir kitus teisės aktus atsakingos už pesticidų atliekų saugojimo vietų ir šiomis atliekomis užterštų teritorijų sutvarkymą.

5. Šioje Programoje vartojamos sąvokos:

Pesticidų atliekų saugojimo vieta – tebestovintis arba sugriuvęs ar sugriautas buvęs pesticidų ir kitų augalų apsaugos produktų atliekų sandėlis, kuriam statyti naudotos medžiagos gali būti jomis užterštos, ar vieta, kur buvo saugomos pesticidų ir kitų augalų apsaugos produktų atliekos.

Pesticidų atliekomis užteršta teritorija – tikrai arba galimai pesticidų ir kitų augalų apsaugos produktų atliekomis užterštas jų saugojimo vietos plotas.

Pesticidų atliekų saugojimo vietų tvarkymas – pesticidų atliekų saugojimo vietų registracija, pesticidų sandėliams statyti naudotų medžiagų užterštumo tyrimai ir užterštumo lygio nustatymas, tų sandėlių nugriovimas, griuvėsių sutvarkymas, kurio tikslas – pašalinti neigiamo poveikio žmonių sveikatai ir aplinkai pavojų.

Pesticidų atliekomis užterštų teritorijų tvarkymas – pesticidų atliekomis užterštų teritorijų registracija, užterštumo tyrimai ir užterštumo lygio nustatymas, tų teritorijų išvalymas, kurio tikslas – atkurti pažeistą aplinką ar jos elementus, pašalinti neigiamo poveikio žmonių sveikatai ir aplinkai pavojų.

II. ESAMOS BŪKLĖS ANALIZĖ

6. Šalčininkų rajono Pabarės seniūnijos Žygmantiškių kaime 1977 metais parinkta vieta uždraustiems, netinkamiems ir nežinomiems pesticidams laidoti. 1982–1989 metais čia palaidota 840 tonų pesticidų atliekų.

7. Aplinkos ministerija 1995 metais organizavo visų pesticidų atliekų saugojimo vietų inventorizavimą. Nustatyta daugiau kaip 950 sandėlių, kuriuose saugota apie 4,5 tūkst. tonų nenaudojamų ir uždraustų chemikalų.

8. Įgyvendinant Lietuvos Respublikos Vyriausybės 1995 m. spalio 10 d. nutarimą Nr. 1321 „Dėl Netinkamų naudoti pesticidų tvarkymo Lietuvos Respublikoje programos vykdymo“ (Žin., 1995, Nr. 85-1922), Netinkamų naudoti pesticidų tvarkymo Lietuvos Respublikoje 1997 metų programą ir numatomus veiksmus iki 2001 metų, kuriems pritarta Lietuvos Respublikos Vyriausybės 1997 m. gegužės 16 d. nutarimu Nr. 483 (Žin., 1997, Nr. 44-1088), ir Pesticidų atliekų tvarkymo Lietuvos Respublikoje 2002–2005 metų programą, patvirtintą Lietuvos Respublikos Vyriausybės 2002 m. kovo 5 d. nutarimu Nr. 310 (Žin., 2002, Nr. 26-920), 1995–1999 metais 28 savivaldybėse perpakuota, išvežta į centrinius sandėlius, surūšiuota 3280 tonų senų pesticidų, 1996–1999 metais 18 savivaldybių aptikta 618 tonų nežinomų pesticidų, 1997–2002 metais panaudota pagal paskirtį 2118 tonų tinkamų naudoti neuždraustų pesticidų, o 2002–2005 metais iš 40 savivaldybių 117 sandėlių išvežta ir Vokietijoje nukenksminta 3,2 tūkst. tonų pesticidų atliekų.

9. Lietuvos geologijos tarnyba prie Aplinkos ministerijos 1999–2005 metais inventorizavo vienuolika Lietuvos savivaldybių geologinės aplinkos taršos židinių, inventorizuotos ir esamos ar buvusios pesticidų sandėlių vietos. Lietuvos geologijos tarnybos prie Aplinkos ministerijos valdomoje informacinėje sistemoje kaupiami duomenys apie 1099 pesticidų saugojimo vietas (sandėlius ar buvusių sandėlių teritorijas).

10. 2003–2005 metais 33 savivaldybės inventorizavo buvusių pesticidų sandėlių vietų geologinės aplinkos taršos židinius.

11. 2007 metais bus pradėta vykdyti projekto „Pavojingų atliekų tvarkymas Lietuvoje“, finansuojamo Europos Sąjungos Sanglaudos fondo ir Lietuvos Respublikos valstybės biudžeto lėšomis, dalies „Praeities taršos sutvarkymas“ sutartis „Pesticidų sutvarkymas, užterštų teritorijų ir dirvožemio sutvarkymas, sandėlių išvalymas“. Bus atlikti darbai:

11.1. sutvarkytas pesticidų atliekų (840 tonų) kapinynas, pesticidų gaisravietėse (2 vnt.) likę pesticidai (105 tonos) ir užterštas gruntas, gaisravietėse (7 vnt.) likęs užterštas gruntas;

11.2. sutvarkytos užterštos teritorijos ir sandėliai (30 vnt.), darantys neigiamą poveikį požeminiam vandeniui ir juos supančioms teritorijoms.

12. Sanglaudos skatinimo veiksmų 2007–2013 metų programoje, kurią tvirtins Europos Komisija ir Lietuvos Respublikos Vyriausybė, bus numatyta Europos Sąjungos struktūrinių fondų paramos lėšomis finansuoti pažeistų teritorijų inventorizavimą ir nustatyti valymo prioritetai atsižvelgiant į realų tokių teritorijų neigiamą poveikį žmonių sveikatai, požeminiams ir paviršiniams vandenims, „Natura 2000“ ir kitoms saugomoms teritorijoms. Nustačius prioritetus, bus finansuojami užterštų teritorijų tvarkymo darbai, taip pat pažeistų teritorijų renatūralizavimas ir (ar) pritaikymas rekreaciniams ar kitiems visuomenės poreikiams.

13. Pesticidų atliekų saugojimo vietų ir šiomis atliekomis užterštų teritorijų tvarkymo problemos:

13.1. nebaigtos inventorizuoti buvusios pesticidų atliekų saugojimo vietos;

13.2. nenustatyti pesticidų saugojimo vietų tyrimų atlikimo reikalavimai;

13.3. nėra pesticidų saugojimo vietų pavojingumo vertinimo metodikos;

13.4. pesticidų atliekų saugojimo vietų aplinka (gruntas, paviršinis ir požeminis vanduo) ištirta fragmentiškai ir nepakankamai;

13.5. atliktų tyrimų rezultatai rodo, kad didžiumos buvusių pesticidų saugojimo vietų aplinka, ypač gruntas, užteršti įvairiais pesticidais;

13.6. tvarkyti pesticidų atliekų saugojimo vietas ir pesticidais užterštas teritorijas sunku ir brangu.

III. PROGRAMOS TIKSLAI IR UŽDAVINIAI

14. Šios Programos tikslas – sudaryti sąlygas tinkamai sutvarkyti buvusias pesticidų atliekų saugojimo vietas ir šiomis atliekomis užterštas teritorijas, pagerinti aplinkos būklę ir užtikrinti sveikesnę aplinką gyventojams.

15. Šios Programos uždaviniai:

15.1. tobulinti teisės aktus, reglamentuojančius pesticidais užterštų teritorijų pavojingumo tyrimą ir pesticidais užteršto grunto naudojimą;

15.2. gerinti Aplinkos apsaugos agentūros ir Lietuvos geologijos tarnybos prie Aplinkos ministerijos technines bazes;

15.3. nustatyti pesticidais užterštų teritorijų tvarkymo prioritetus;

15.4. saugiai sutvarkyti pesticidų atliekų saugojimo vietas ir šiomis atliekomis užterštas teritorijas;

15.5. informuoti visuomenę apie pesticidų atliekų saugojimo vietų ir šiomis atliekomis užterštų teritorijų tvarkymą.

IV. PROGRAMOS PRIEMONIŲ ĮGYVENDINIMAS IR LAUKIAMI

REZULTATAI

16. Lietuvos geologijos tarnyba prie Aplinkos ministerijos inventorizuoja anksčiau naudotų pesticidų saugojimo vietų geologinės aplinkos potencialų taršos židinį, kaupia, apdoroja duomenis ir nustato pavojingiausių ir būtinų kompleksiškai pagal prioritetus tvarkyti pesticidų atliekų sandėlius ir pesticidais užterštas teritorijas.

17. Savivaldybės pagal pasirengtus planus organizuoja pesticidų atliekų saugojimo vietų ir šiomis atliekomis užterštų teritorijų tvarkymą ir aplinkos atkūrimo priemonių įgyvendinimą pagal prioritetus, kurie bus nustatyti ir taikomi pagal šios Programos 16 punktą; rekomenduojama organizuoti ir kitų pesticidų atliekų saugojimo vietų ir šiomis atliekomis užterštų teritorijų, neįtrauktų į prioritetų sąrašą, tvarkymo darbus.

18. Įgyvendinus šios Programos priemones, bus nustatytos visos buvusios pesticidų saugojimo vietos ir šiomis atliekomis užterštos teritorijos, parengta pesticidų saugojimo vietų pavojingumo vertinimo metodika, ištirtas pesticidų saugojimo vietų pavojingumas, sutvarkytos pavojingiausios pesticidų saugojimo vietos ir šiomis atliekomis užterštos teritorijos.

V. PROGRAMOS ĮGYVENDINIMO VERTINIMO KRITERIJAI

19. Šios Programos įgyvendinimą vertins joje nurodytos institucijos (pagal kompetenciją) po kiekvienų kalendorinių metų ir ją baigus vykdyti pagal tokius kriterijus:

19.1. inventorizuotos buvusios pesticidų saugojimo vietos (vienetais, procentais);

19.2. likviduotos (nugriautos) pesticidų atliekų saugojimo vietos (vienetais, procentais);

19.3. sutvarkytos pesticidais užterštos teritorijos (kv. metrais).

VI. PROGRAMOS FINANSAVIMAS

20. Ši Programa finansuojama iš atitinkamų metų Lietuvos Respublikos valstybės biudžeto ir savivaldybių biudžetų finansinių rodiklių patvirtinimo įstatyme atsakingiems vykdytojams patvirtintų bendrųjų asignavimų, Europos Sąjungos struktūrinių fondų ir kitų Lietuvos Respublikos teisės aktų nustatyta tvarka gautų lėšų.

21. Šios Programos įgyvendinimo priemonės nurodytos priede.

______________

Pesticidų atliekų saugojimo vietų ir šiomis

atliekomis užterštų teritorijų 2007–2013 metų

tvarkymo programos

priedas

PESTICIDŲ ATLIEKŲ SAUGOJIMO VIETŲ IR ŠIOMIS ATLIEKOMIS UŽTERŠTŲ TERITORIJŲ 2007–2013 METŲ TVARKYMO PROGRAMOS ĮGYVENDINIMO PRIEMONĖS

Programos uždaviniai	Priemonės pavadinimas	Įvykdymo terminas	Atsakingi vykdytojai
1. Tobulinti teisės aktus, reglamentuojančius pesticidais užterštų teritorijų pavojingumo tyrimą ir pesticidais užteršto grunto naudojimą	1.1. Parengti Ekogeologinių tyrimų reglamentą	2007 metų III ketvirtis	Lietuvos geologijos tarnyba prie Aplinkos ministerijos, Aplinkos ministerija, Aplinkos apsaugos agentūra

1.2. Parengti Potencialių taršos objektų pavojingumo vertinimo metodiką	2007 metų IV ketvirtis	Lietuvos geologijos tarnyba prie Aplinkos ministerijos

1.3. Parengti pesticidais užterštų teritorijų tvarkymo aplinkosaugos reikalavimus	2007 metų IV ketvirtis	Aplinkos ministerija
2. Gerinti Aplinkos apsaugos agentūros ir Lietuvos geologijos tarnybos prie Aplinkos ministerijos technines bazes	2.1. Įdiegti programinę įrangą pesticidų saugojimo vietų ir pesticidais užterštų teritorijų pavojingumui ištirti	2007 metų III ketvirtis	Lietuvos geologijos tarnyba prie Aplinkos ministerijos

2.2. Įsigyti dujų chromatografą-masių spektrometrą	2008 metų I ketvirtis	Aplinkos apsaugos agentūra
3. Nustatyti pesticidais užterštų teritorijų tvarkymo prioritetus	3.1. Baigti inventorizuoti buvusias pesticidų saugojimo vietas ir pesticidais užterštas teritorijas, informaciją perkelti į informacinę sistemą	2008 metų III ketvirtis	Lietuvos geologijos tarnyba prie Aplinkos ministerijos

3.2. Nustatyti pesticidų saugojimo vietų ir pesticidais užterštų teritorijų pagal pavojingumą aplinkai sąrašą	2008 metų III ketvirtis	Lietuvos geologijos tarnyba prie Aplinkos ministerijos

3.3. Atlikti išsamius pavojingų pesticidų saugojimo vietų ir pesticidais užterštų teritorijų ekogeologinius tyrimus (požeminio, paviršinio vandens, dirvožemio ir grunto užterštumo)	2009 metų II ketvirtis	savivaldybės

3.4. Nustatyti pavojingiausių ir būtinų kompleksiškai tvarkyti pesticidų atliekų sandėlių ir pesticidais užterštų teritorijų prioritetų sąrašą	2009 metų III ketvirtis	Lietuvos geologijos tarnyba prie Aplinkos ministerijos, Aplinkos ministerija, savivaldybės
4. Saugiai sutvarkyti pesticidų atliekų saugojimo vietas ir šiomis atliekomis užterštas teritorijas	4.1. Sutvarkyti pavojingiausias pesticidų atliekų saugojimo vietas ir šiomis atliekomis užterštas teritorijas	2008 metų I ketvirtis–2013 metų IV ketvirtis	savivaldybės
5. Informuoti visuomenę apie pesticidų atliekų saugojimo vietų ir šiomis atliekomis užterštų teritorijų tvarkymą	5.1. Rengti ir skleisti informacinę medžiagą, rengti seminarus ir tikslines aplinkos apsaugos akcijas, kad visuomenė išmanytų, kaip saugiai naudoti ir tvarkyti pesticidų atliekų saugojimo vietas ir šiomis atliekomis užterštas teritorijas	2007–2013 metai	Aplinkos ministerija, Aplinkos apsaugos agentūra, Lietuvos geologijos tarnyba prie Aplinkos ministerijos, savivaldybės

______________